AARHUS: Med rekordresultat i både omsætning, indtjening og nye ordrer har Systematic netop fremlagt sit årsregnskab for 2016/17. Overskuddet før skat lander på 375 mio. kr. mod 73 mio. kr. året før.

CEO hos Systematic Michael Holm er derfor godt tilfreds:

- Vi har haft et fantastisk og helt ekstraordinært godt år, ikke mindst på grund af kontrakten til den amerikanske hær med vores Sitaware kommando- og kontrolprodukt. Med en ordre på over en mia. kr. sætter den sit præg på årsregnskabet, og da vi samtidig oplever en stigende både national og international interesse for it-løsninger til sundhedsområdet, må vi sige, at resultaterne for året i den grad har oversteget vores forventninger, siger den administrerende direktør i en pressemeddelelse.